CELEX: 62008CN0010
Language: el
Date: 2008-01-09 00:00:00
Title: Υπόθεση C-10/08: Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Φινλανδίας που ασκήθηκε στις 9 Ιανουαρίου 2008

29.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 79/16
            
         Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Φινλανδίας που ασκήθηκε στις 9 Ιανουαρίου 2008
   (Υπόθεση C-10/08)
   (2008/C 79/29)
   Γλώσσα διαδικασίας: η φινλανδική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: I. Koskinen και Δ. Τριανταφύλλου)
   
      Καθής: Δημοκρατία της Φινλανδίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               Να διαπιστώσει ότι η Δημοκρατία της Φινλανδίας παρέβη τις υποχρεώσεις που υπέχει από το άρθρο 90 της Συνθήκης ΕΚ, καθόσον διατηρεί σε ισχύ τις διατάξεις του άρθρου 5 του autoverolaki (νόμου περί φορολογίας αυτοκινήτων) και του άρθρου 102, παράγραφος 1, τέταρτο εδάφιο, του arvonlisäverolaki (νόμου περί ΦΠΑ), καθόσον, κατά τη φορολόγηση των αυτοκινήτων, λαμβάνει υπόψη την ίδια φορολογητέα αξία σε μεταχειρισμένα αυτοκίνητα κάτω των τριών μηνών και στα καινουργή αυτοκίνητα, και εφαρμόζει στα μεταχειρισμένα αυτοκίνητα κάτω των έξι μηνών κλίμακα βάσει της οποίας οι αξίες των αυτοκινήτων μειώνονται 0,8 % ανά μήνα, μολονότι διαπιστώθηκε ότι στη φινλανδική αγορά δεν περιλαμβάνονται παρόμοια αυτοκίνητα, καθώς και τις υποχρεώσεις που υπέχει από το άρθρο 17, παράγραφοι 1 και 2, της οδηγίας 77/388/ΕΟΚ (1), το οποίο αντικαταστάθηκε με τα άρθρα 167 και 168 της οδηγίας 2006/112/ΕΚ (2) του Συμβουλίου, κατόπιν της αναδομήσεως της οδηγίας 77/388/ΕΟΚ, καθόσον η Δημοκρατία της Φινλανδίας επιτρέπει την έκπτωση του φόρου του άρθρου 5 του autoverolaki από τον καταβλητέο κατά την πώληση ΦΠΑ·
            
         
               —
            
            
               Να καταδικάσει τη Δημοκρατία της Φινλανδίας στα δικαστικά έξοδα.
            
         Λόγοι και κύρια επιχειρήματα
   Στη Φινλανδία, όταν ο εισαγωγέας αυτοκινήτου υπόκειται σε ΦΠΑ, βάσει του άρθρου 5 του autoverolaki, υποχρεούται να καταβάλει στις τελωνειακές αρχές τον φόρο προστιθεμένης αξίας επί του φόρου αυτοκινήτων (elv), πλην όμως καθόσον, βάσει του άρθρου 102, παράγραφος 1, τέταρτο εδάφιο, του arvonlisäverolaki, δικαιούται εκπτώσεως αντιστοίχου ποσού από τον καταβλητέο κατά την πώληση ΦΠΑ, ο elv δεν ενσωματώνεται στην τιμή του αυτοκινήτου. Ο καταναλωτής δεν υπόκειται σε μειωμένο elv. Αν ένας ιδιώτης εγγράψει για πρώτη φορά αυτοκίνητο στα μητρώα στη Φινλανδία, πρέπει επίσης να καταβάλει τον elv στις τελωνειακές αρχές, πλην όμως δεν έχει δικαίωμα εκπτώσεως του φόρου αυτού. Το εν λόγω σύστημα, το οποίο διακρίνει μεταξύ της πωλήσεως που πραγματοποιείται κατά τα διάφορα στάδια εμπορίας στο πλαίσιο της φορολογητέας εμπορικής δραστηριότητας του υποκειμένου στον ΦΠΑ και των κτήσεων που πραγματοποιούν οι τελικοί καταναλωτές σε άλλα κράτη μέλη, συνιστά παράβαση του άρθρου 90 ΕΚ. Στο σύστημα αυτό, ο elv ο οποίος, κατόπιν της κτήσεως που πραγματοποιεί ένας ιδιώτης σε άλλο κράτος μέλος, πλήττει μεταχειρισμένο αυτοκίνητο που εγγράφεται για πρώτη φορά στα μητρώα στη Φινλανδία, είναι προδήλως πολύ υψηλότερος από τον elv που ενσωματώνεται στην αξία παρόμοιου μεταχειρισμένου αυτοκινήτου ήδη εγεγραμμένου στα μητρώα στη Φινλανδία, όταν ο υποκείμενος στον φόρο αυτοκινήτου ήταν επίσης υποκείμενος στον ΦΠΑ και το αυτοκίνητο πωλήθηκε στο πλαίσιο της φορολογητέας εμπορικής δραστηριότητας καθόσον, στην περίπτωση αυτή, στην αξία του αυτοκινήτου δεν ενσωματώνεται ο elv, διότι υπήρξε πλήρης έκπτωσή του.
   Στο πλαίσιο της υποθέσεως C-101/00, Siilin, το Δικαστήριο παρατήρησε ότι ο elv δεν είναι φόρος προστιθεμένης αξίας, υπό την έννοια της έκτης οδηγίας ΦΠΑ. Το δικαίωμα εκπτώσεως του elv από τον ΦΠΑ, λόγω φορολογητέας εμπορικής δραστηριότητας, το οποίο προβλέπεται με τον φινλανδικό arvonlisäverolaki, αντίκειται στην έκτη οδηγία 77/388/ΕΟΚ περί ΦΠΑ, σύμφωνα με την οποία μόνον μία έκπτωση του φόρου προστιθεμένης αξίας μπορεί να λάβει χώρα.
   Σύμφωνα με τον φινλανδικό autoverolaki, η αξία αυτοκινήτου που χρησιμοποιήθηκε λιγότερο από τρεις μήνες δεν μειώνεται, αντιθέτως τέτοια αυτοκίνητα φορολογούνται ως καινουργή. Η αξία ενός αυτοκινήτου αρχίζει να μειώνεται από τη στιγμή που αγοράστηκε ή άρχισε να χρησιμοποιείται. Το γεγονός ότι μεταχειρισμένα αυτοκίνητα κάτω των τριών μηνών φορολογούνται όπως και τα καινουργή αυτοκίνητα συνιστά παράβαση του άρθρου 90 ΕΚ. Συνιστά επίσης παράβαση του άρθρου 90 ΕΚ, η διάταξη του autoverolaki, σύμφωνα με την οποία στα μεταχειρισμένα αυτοκίνητα 3 έως 6 μηνών εφαρμόζεται κλίμακα βάσει της οποίας η αξία του αυτοκινήτου μειώνεται κατά 0,8 % ανά μήνα, στις περιπτώσεις που διαπιστώνεται ότι η φινλανδική αγορά δεν περιλαμβάνει παρόμοια αυτοκίνητα, καθόσον η γραμμική αυτή μείωση της αξίας κατά 0,8 % ανά μήνα δεν μπορεί να διασφαλίσει ότι το ποσό του καταβλητέου φόρου δεν υπερβαίνει, σε καμία περίπτωση, το κατάλοιπο του φόρου που ενσωματώνεται στην αξία ενός παρομοίου μεταχειρισμένου αυτοκινήτου που είναι ήδη εγγεγραμμένο στα μητρώα στη Φινλανδία.
   
      (1)  Έκτη οδηγία 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (Ειδ. έκδ. 09/001, σ. 49).
   
      (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1).